Mediumtermynbegroting: Staatsbesteding word nie genoeg ingeperk nie | Maroela Media
Die vakbond Solidariteit het vandag, na afloop van die mediumtermynbegrotingstoespraak, gesê die begroting het nie ver genoeg gegaan om staatsbesteding daadwerklik oor die medium termyn in te perk nie en voldoende markgerigte hervormings is ook nie aangekondig nie.
Volgens Gerhard van Onselen, ekonomiese navorser verbonde aan die Solidariteit Navorsingsinstituut, is die regering se fiskale beweegruimte onder groot druk. “Die inperkings in die groei van staatsbesteding in die begrote vooruitskattings is onvoldoende om fiskale veerkragtigheid genoeg te ondersteun. Indien laer belastinginkomstes realiseer as waarvoor daar tans oor die medium termyn begroot word, sal die begrotingstekorte en skuldvlakke net verder vergroot. Sou ekonomiese skokke soortgelyk aan dié van 2007-2008 oor die medium termyn voorkom, kan begrotingstekorte die hoogte inskiet,” het Van Onselen gesê.
Hy het gesê onverwagte stygings in staatsskuld en begrotingstekorte sal die Suid-Afrikaanse regering se kredietgradering en by implikasie dié van die land, op die glybaan na rommelstatus laat versnel.
“Die enigste volhoubare uitweg is om die begroting se beweegruimte te verbreed deur staatsbesteding in te perk en markgerigte hervormings, soos die grootskaalse privatisering van staatsbeheerde instellings en ŉ afskaling van inmengingsmaatreëls, te onderneem,” het Van Onselen verduidelik.
Ag nee wil nie eers daar koop hulle so is. Ondervind deesdae ander probleme met Pick n Pay ook.